
Arculatváltás vizsgálata szemkamerás kutatással egy élelmiszeripari vállalatnál

Az arculatváltás stratégiai jelentőséggel bírhat a vállalatok számára, többek között lehetőséget nyújt a versenyképesség növelésére vagy fenntartására, valamint a változó piaci igényekhez és fogyasztói preferenciákhoz való jobb alkalmazkodásra is. Ugyanakkor egy arculatváltás számos kihívást rejt magában, mivel potenciálisan az egész márkaidentitást képes megváltoztatni. A vállalatoknak tehát gondosan meg kell tervezniük a folyamatot, figyelembe véve a fogyasztók reakcióit és a piaci környezet változásait.
A tanulmány megírása során különös hangsúlyt fektettem arra, hogy átfogóan megvizsgáljam az adott élelmiszeripari vállalat arculatváltását. Kiemelt célom volt további irányokat és lehetséges fejlesztési lehetőségeket azonosítani a vállalat kommunikációs stratégiájában. Ezenkívül arra törekedtem, hogy értékeljem a cég márkaidentitásának változását az arculatváltás következtében.
A kutatást az alapfogalmak definiálásával indítottam, majd arculatváltással kapcsolatos szakirodalmak és szemkamerás vizsgálatok területén végzett tudományos cikkek elemzésével folytattam. A primer rész szemkamerás kutatásból, utókérdőívből és fókuszcsoportos megkérdezésből állt. A szemkamerás kutatás során a vállalat korábbi és jelenlegi csomagolását, közösségi média profilját és plakátjait vizsgáltam. A kutatásban 30 fő vett részt, akik utána utókérdőívet töltöttek ki a tapasztalatok és megfigyelések visszacsatolására. Ezt követően fókuszcsoportos kutatás keretében további információkat gyűjtöttem, például a régi és új arculat márkaszemélyiségének felmérésével, illetve storyboardok készítésével a potenciális reklámfilmekhez az új arculat alapján.
Az új dizájn még idegen a megkérdezett alanyok számára, illetve szerintük túl nagy változáson esett át a márka. Emellett kijelentették, hogy sokkal letisztultabb és konzisztensebb lett az új arculat, így összességében pozitív visszajelzést kaptam a fókuszcsoport résztvevőitől. Ezen felül megújult a márkaszemélyiség is, a korábbival ellentétben most fiatalabb és tudatosabb karaktert tükröz a márka, ami összhangban van a célcsoport preferenciáival és elvárásaival.
Javaslataim között megfogalmaztam, hogy a korábbi dizájn elemekből és kommunikációs technikákból érdemes néhányat integrálni a jelenlegibe is, lehetőség szerint akár külön személyiséget adva a termékkategóriáknak, ezzel csempészve játékosságot a kommunikációba.



